b'\n_START_ARTICLE_\nIlguvos dvaras\n_START_SECTION_\nIstorija\n_START_PARAGRAPH_\n1583 m. minimas karali\xc5\xa1kasis Panyki\xc5\xb3 dvaras, pavadinim\xc4\x85 gav\xc4\x99s nuo Nykos up\xc4\x97s. XVIII a. prad\xc5\xbeioje dvar\xc4\x85 vald\xc4\x97 broliai Skirmuntai, v\xc4\x97liau A. Prialgauskas, i\xc5\xa1 kurio u\xc5\xbe skolas 1758 m. dvar\xc4\x85 su keliais palivarkais \xc4\xafsigijo Veliuonos klebonas ir dekanas, Medinink\xc5\xb3 katedros prelatas Viktoras Talko-Grincevi\xc4\x8dius-Ilgauskas, kuris \xc4\x8dia \xc4\xafsireng\xc4\x97 vasaros rezidencij\xc4\x85, o ant Nykos kranto 1765 m. pastat\xc4\x97 ba\xc5\xbeny\xc4\x8di\xc4\x85 (sudeg\xc4\x97 1813 m.). Nuo tada Panykiai ir pavadinti Ilguva._NEWLINE_1794 m. Ilguva tapo savaranki\xc5\xa1ka parapija, o dvaras netrukus (su Tvirb\xc5\xabtais, Misi\xc5\xabnais, Ruk\xc5\xa1ionimis, Goni\xc5\xabnais ir Marapole) parduotas prelato brolio Pranci\xc5\xa1kaus s\xc5\xabnui Jonui Grincevi\xc4\x8diui, karaliaus Stanislovo Augusto dvaro \xc5\xa1ambelionui (r\xc5\xabm\xc5\xb3 tvarkytojui). XVIII a. pabaigoje jis ir pastat\xc4\x97 medinius dvaro r\xc5\xabmus._NEWLINE_1806 m. dvar\xc4\x85 paveld\xc4\x97jo Jono s\xc5\xabnus Julijonas Talko-Grincevi\xc4\x8dius, o kitoje Nemuno pus\xc4\x97je buvusius palivarkus - kiti s\xc5\xabn\xc5\xabs. Viename i\xc5\xa1 palivark\xc5\xb3, Riuk\xc5\xa1ioni\xc5\xb3 dvare, 1850 m. gim\xc4\x97 antropologas Julijonas Talko-Grincevi\xc4\x8dius._NEWLINE_Po Julijono mirties 1862 m. dvar\xc4\x85 paveld\xc4\x97jo jo s\xc5\xabnus Henrikas Talko-Grincevi\xc4\x8dius, kuris su savo broliu Polikarpu r\xc4\x97m\xc4\x97 1863 m. sukil\xc4\x97lius, tod\xc4\x97l Rusijos imperijos vald\xc5\xbeios buvo suimti ir i\xc5\xa1tremti \xc4\xaf Tobolsko gubernij\xc4\x85. Polikarpas pakeliui susirgo ir mir\xc4\x97, o Henrikas po penkeri\xc5\xb3 met\xc5\xb3 sugr\xc4\xaf\xc5\xbeo ir \xc4\x97m\xc4\x97si atstatin\xc4\x97ti dvar\xc4\x85. Tuo metu Ilguvoje buvo ir koply\xc4\x8dia._NEWLINE_1895 m. Henriko vyriausioji dukra Ona i\xc5\xa1tek\xc4\x97jo u\xc5\xbe buvusio smuiko vunderkindo Emilio Mlynarskio (gimusio Kybartuose), kuris i\xc5\xa1gars\xc4\x97jo Var\xc5\xa1uvoje, ten \xc4\xafsteig\xc4\x97 Var\xc5\xa1uvos filharmonij\xc4\x85, buvo Var\xc5\xa1uvos Did\xc5\xbeiojo operos teatro ir muzikos instituto (konservatorijos) pirmuoju dirigentu ir direktoriumi._NEWLINE_Naujasis \xc5\xa1eimininkas tapo Ilguvos i\xc5\xa1gars\xc4\x97jimo kaltininku. XIX a. pab. - XX a. pr. dvare lank\xc4\x97si ir k\xc5\xabr\xc4\x97 smuikininkas Polis Kochanskis, dailininkas Mykolas Elvyras Andriolis, pianistas ir dain\xc5\xb3 autorius, v\xc4\x97liau tap\xc4\x99s Lenkijos premjeru, Ignacas Paderevskis, dailininkas Ferdinandas Ru\xc5\xa1\xc4\x8dicas, kompozitorius Karolis \xc5\xa0imanovskis, kompozitorius Stasys \xc5\xa0imkus, Stefanas \xc5\xbderomskis. Tarpukariu buvo atvyk\xc4\x99s ypa\xc4\x8d garsus pianistas, Mlynarski\xc5\xb3 \xc5\xbeentas Art\xc5\xabras Rubin\xc5\xa1teinas, taip pat ra\xc5\xa1ytojas Juozapas Albinas Herba\xc4\x8diauskas, dailininkas Kazys \xc5\xa0imonis, istorikai Jonas Totoraitis ir Antanas Tatar\xc4\x97, Peterburgo dvasin\xc4\x97s akademijos prof. Justinas Pranaitis. Dvare vykdavo koncertai, buvo sukaupta apie 1000 vnt. knyg\xc5\xb3 biblioteka. Petras Cvirka prisiminimuose ra\xc5\xa1\xc4\x99s, kad vaikyst\xc4\x97je lyg u\xc5\xbeker\xc4\x97tas klausydavo i\xc5\xa1 kito Nemuno kranto atsklindan\xc4\x8dios muzikos, kai pas Emil\xc4\xaf Mlynarsk\xc4\xaf atvykdavo sve\xc4\x8di\xc5\xb3._NEWLINE_1940 m. dvaras buvo nacionalizuotas, jame \xc4\xafrengta seneli\xc5\xb3 prieglauda, po to psichoneurologinis internatas, v\xc4\x97liau tap\xc4\x99s psichoneurologiniu pensionatu. Apie 1995 m., minint Emilio Mlynarskio 120-\xc4\x85sias gimimo metines, pagrindinis pastatas aptvarkytas, pakabinta memorialin\xc4\x97 lenta.'